b'\n_START_ARTICLE_\nValdemeca (Conca)\n_START_SECTION_\nGeografia i demografia\n_START_PARAGRAPH_\nEl municipi t\xc3\xa9 una superf\xc3\xadcie de 69,80 km\xc2\xb2 i el seu clima \xc3\xa9s continental. Les coordenades geogr\xc3\xa0fiques de Valdemeca s\xc3\xb3n: latitud, 37\xc2\xb0\xc2\xa054\xe2\x80\xb2\xc2\xa0N; longitud, 12\xc2\xb0\xc2\xa030\xe2\x80\xb2\xc2\xa0E, i altitud, 1321 m. La poblaci\xc3\xb3 de Valdemeca \xc3\xa9s de 132 habitants (2007). La densitat poblacional \xc3\xa9s d\'1,89 habitants/km\xc2\xb2.\n_START_SECTION_\nGastronomia\n_START_PARAGRAPH_\nLa seva gastronomia ve marcada per la ramaderia transhumant i la duresa del clima. En tota la "Serran\xc3\xada de Cuenca" s\xc3\xb3n famosos plats com el morteruelo, l\'all traginer (ajo arriero), la caldereta de xai, el gaspatxo de pastor, l\'embotit d\'orsa (xori\xc3\xa7os, botifarrons, llom i costelles), les "gachas" i les molles "ruleras". La ca\xc3\xa7a i la pesca aporten imaginatius plats amb el c\xc3\xa9rvol, el porc senglar i la truita de riu com a protagonistes. D\'altra banda la gran varietat de bolets i fongs permet preparar saborosos plats.\n_START_SECTION_\nFlora\n_START_PARAGRAPH_\nEl clima continental, l\'orografia i l\'altitud de la serra configuren diferents h\xc3\xa0bitats-praderies, boscos i alta muntanya amb una vegetaci\xc3\xb3 variada i sorprenent. Si observem amb atenci\xc3\xb3 podrem identificar interessants esp\xc3\xa8cies d\'arbres, arbustos i flors. Entre els arbres m\xc3\xa9s significatius hi ha el pi roig (Pinus sylvestris), la pinassa (Pinus nigra), la savina albar (Juniperus thurifera), el teix (Taxus baccata), l\'alzina (Quercus ilex), el roure blanc (Quercus petria). Hi ha un bon nombre de plantes medicinals: poliol i fonoll per l\'aparell digestiu; xicoira per al fetge; vesc i dent de lle\xc3\xb3 per la circulaci\xc3\xb3; farigola i camamilla pel sistema nervi\xc3\xb3s. Algunes esp\xc3\xa8cies, com el gr\xc3\xa8vol, estan protegides i no es poden recol\xc2\xb7lectar.\n_START_SECTION_\nDeus\n_START_PARAGRAPH_\nLes deus de la serra s\xc3\xb3n llocs que no es poden deixar de visitar, per les seves diverses formes art\xc3\xadstiques i que tanmateix ajuden a saciar la set al seu pas, quan caminem per la serra visitant els m\xc3\xa9s fant\xc3\xa0stics i bells indrets de l\'entorn. Valdemeca destaca no nom\xc3\xa9s per les sorprenents fonts que t\xc3\xa9, sin\xc3\xb3 per la quantitat d\'aquestes, \xc3\xa9s un dels pobles d\'Espanya que m\xc3\xa9s fonts censades t\xc3\xa9. La recuperaci\xc3\xb3 de les deus \xc3\xa9s una de les principals activitats del voluntariat d\'ecologistes, amb important aportaci\xc3\xb3 d\'imaginaci\xc3\xb3 de Moises.'